text: Få en ren bil og støt et godt formål
  20 september 2011 kl. 13.50
  I denne uge kan du få en ren bil sammen med en ren samvittighed. Autoextra i Horsens har stillet deres bilvaskemaskine til rådighed for kræftramte børn, så pengene fra bilvask går ubeskåret til det gode formål.
  Autoværkstedet på Nørretorv i Horsens lader det være op til bilisterne selv, hvad de vil betale for bilvasken. 
  - De bestemmer selv,om de vil give 10 kr. eller 1000 kr. for en vask. Alt går til foreningen Familier med kræftramt børn, siger ejeren, Bruno Karstensen.
  Han har lavet en ønskebrønd, hvor bilisterne kan lægge deres bidrag i denne uge. 
  Hvad får du selv ud af det?
  - Ud over at støtte et godt formål, så gør det mig i godt humør. Og det er da også store ting, siger Bruno Karstensen. 
  Entreprenør Jens Karstensen har lovet, at han vil runde det indsamlede beløb op til nærmeste 10.000 kr.
  